S-265/2023

1 Mál þetta, sem dómtekið var í dag, höfðaði lögreglustjórinn á Norðurlandi eystra með ákæru, dagsettri 28. apríl 2023 sl. á hendur X, kt. [...], [...], Akureyri „fyrir eftirtalin brot:

I.

Fyrir brot á barnaverndarlögum og stórfelldar ærumeiðingar gegna maka, með því að hafa miðvikudaginn 13. apríl 2022, brotið sér leið inn á heimili sitt að [...] á Akureyri, með því að berja með stóru grjóti ítrekað á útidyrahurð íbúðarinnar og síðan brjóta glugga í útidyrahurðinni og komast þannig inn í húsið og síðan brjóta glugga í forstofuhurð og ryðjast inn í svefnherbergi þar sem eiginkona hans A, [...], hafði leitað skjóls ásamt börnum þeirra og dóttur sinni. Börnin voru B, sem var um [...]mánaða, D, sem var [...] árs, E, sem var [...]ára. Einnig hafði móðir brotaþola F leitað skjóls í herberginu. Þegar ákærði hafði ruðst inn í herbergið skipaði hann konu sinni, tengdamóður og öllum börnum að yfirgefa íbúðin [svo] í snarhasti þar sem hann væri kominn með nóg af þeim og gaf þeim klukkutíma til að yfirgefa íbúðina og kallað [svo] A fyrir framan börnin og móður sína, „helvítis hóru“ „tussu“ og „fokking geðveika“. Við það að brjóta sér leið inn úr forstofunni skarst ákærði illa á hendi þannig að blóð lak úr hendi hans á muni og gólf í íbúðinni og slettist á börnin og aðra viðstadda. Með þessu atferli og orðum sýndi hann börnum sínum og stjúpbarni yfirgang, vanvirðandi, ruddalegt og ósiðlegt athæfi og setti fram stórfelldar ærumeiðingar gegn maka sínum með tilgreindum orðum og fyrirskipunum fyrir framan börnin og móður brotaþola.

Telst brot þetta varða við 233. gr. b, almennra hegningarlaga nr. 19/1940, með síðari breytingum og 1. mgr. og 3. mgr. 99. gr. barnaverndarlaga nr. 80/2002, með síðari breytingum.

II.

Fyrir brot á ávana- og fíkniefnalögum, með því að hafa laugardagskvöldið 18. júní 2022, verið með í vörslum sínum þegar lögreglan hafði afskipti af honum fyrir utan [...] á Akureyri, 1,87 grömm af marihuana.

Telst brot þetta varða við 2. gr., sbr. 5. gr. og 6. gr. laga um ávana- og fíkniefni nr. 65/1974, með síðari breytingum og 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efni því sem lögreglan lagði hald á og tilgreint er í efnaskrá nr. 49.362, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

2 Ákærði sótti ekki þing, þrátt fyrir að hafa verið birt fyrirkall. Þar var þess getið að málið kynni að verða dæmt að honum fjarstöddum, sbr. 1. mgr. 155. gr. laga nr. 88/2008. Er því heimilt samkvæmt 1. mgr. 161. gr. sömu laga með áorðnum breytingum að leggja dóm á málið að ákærða fjarverandi, enda varðar brot ekki þyngri viðurlögum en þar er áskilið í a-lið og framlögð gögn verða talin nægjanleg til sakfellingar, sem á við í máli þessu. Verður ákærði sakfelldur fyrir þá háttsemi sem honum er gefin að sök í ákæru og þar er rétt heimfærð til refsiákvæða.

3 Sakaferill ákærða hefur ekki áhrif á ákvörðun refsingar í máli þessu. Þykir refsing ákærða hæfilega ákveðin fangelsi í 30 daga en fullnustu refsingarinnar er frestað og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940.

4 Með vísan til lagaákvæða í ákæru eru gerð upptæk 1,87 grömm af Marihuana efni sem lögreglan lagði hald á og tilgreint er í efnaskrá nr. 49.362.

5 Engan sakarkostnað leiddi af meðferð málsins.

H-kk-nf J-kk-nf héraðsdómari kveður upp dóm þennan.

Dómsorð :

Ákærði, X, sæti fangelsi í 30 daga en fullnustu refsingarinnar er frestað og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940.

Ákærði sæti upptöku á 1,87 grammi af Marihuana.